Esteban Gutiérrez

Formula Satu

Gutiérrez memandu sebuah kereta Formula Satu BMW Sauber pada bulan Disember 2009 selepas memenangi kejuaraan Formula BMW Europe. Walaupun pasukan tersebut kehilangan sokongan daripada BMW bagi tahun 2010, beliau menyertai pasukan tersebut sebagai pemerhati untuk beberapa perlumbaan pada hujung minggu dan dimasukkan dalam program latihan yang sama sebagai pemandu perlumbaan, Pedro de la Rosa dan Kamui Kobayashi. Kemudiannya pada musim ini, beliau telah dinamakan sebagai pemandu ujian dan simpanan Sauber pada 10 September. Pada 16 November 2010, Gutiérrez telah mengambil bahagian dalam acara Ujian Pemandu Muda di Abu Dhabi, dengan menetapkan masa keempat terpantas hari tersebut.
Beliau hampir bertanding dalam perlumbaan sulungnya untuk Sauber di Grand Prix Kanada 2011 apabila pemandu pasukan, Sergio Pérez, masih kurang sihat akibat dari kemalangannya pada perlumbaan sebelumnya di Monaco. Oleh kerana Gutiérrez ialah pemandu ujian dan simpanan untuk Sauber, beliau boleh memilih untuk berlumba. Walau bagaimanapun, disebabkan masa acara tersebut dan seorang pemandu perlu mencatat masa sebelum berakhirnya sesi latihan bebas kedua, dan ketika itu beliau berada di Mexico, Gutiérrez tidak dapat mengambil alih kereta tersebut dan Sauber memilih untuk mengunakan bekas pemandu dan ujian McLaren, Pedro de la Rosa.
Pada 28 Julai 2011, ia telah diumumkan bahawa Gutiérrez akan kekal sebagai pemandu simpanan Sauber sehingga musim 2012. Gutiérrez sekali lagi mengambil untuk pasukan Sauber pada acara Ujian Pemandu Muda di Abu Dhabi pada 19 November. Beliau mencatatkan masa kelima terpantas dan ketujuh terpantas secara keseluruhan.
Pada 26 Oktober 2012, Gutiérrez mengambil bahagian pada sesi latihan bebas yang pertama di Grand Prix India, dengan menggantikan Pérez yang kurang sihat. Beliau akhirnya mencatatkan masa ke-20 terpantas pada sesi tersebut, sebelum Pérez kembali ke dalam keretanya untuk sesi kedua.

Sauber (2013)

Pada 23 November 2012, ia telah diumumkan bahawa Gutiérrez akan kekal bersama Sauber, dan kini menjadi pemandu kedua pasukan tersebut, manakala Nico Hülkenberg menjadi pemandu pertama, selepas menyertai pasukan tersebut dari pasukan Force India. Di Grand Prix Australia, beliau mendapat tempat ke-18 pada pusingan kelayakan selepas mengalami kemalangan pada Q1. Beliau menamatkan perlumbaan tersebut di tempat ke-13. Di Grand Prix Malaysia, Gutiérrez memasuki Q2 dan melayakkan diri di tempat ke-14. Beliau menamatkan perlumbaan tersebut di tempat ke-12.
Di China, beliau hanya mampu mendapat tempat ke-18 pada pusingan kelayakan, manakala rakan sepasukannya berjaya memasuki pusingan kelayakan bahagian ketiga. Perlumbaan Gutiérrez berakhir pada pusingan ke-4 apabila berlanggar ke belakang kereta Adrian Sutil, dan menyebabkan beliau bersara buat kali pertama pada musim ini. Di Bahrain, beliau sekali mendapat tempat ke-18 pada pusingan kelayakan, dan memulakan perlumbaan di tempat terakhir selepas menerima penalti lima-petak kedudukan kerana menyebabkan kemalangan di China. Beliau gagal mendapat sebarang mata dan menamatkan perlumbaan satu pusingan di belakang pemenang.
Sepanyol adalah titik perubahan dalam kerjaya Formula Satu Gutiérrez. Walaupun memasuki Q2 buat kali kedua, beliau hanya mampu melayakkan diri di tempat ke-16. Sebelum perlumbaan, beliau didapati telah menghalang Kimi Räikkönen pada pusingan kelayakan, dan menyebabkan beliau jatuh tiga tempat, dan memulakan perlumbaan di tempat ke-19. Prestasi Gutiérrez pada perlumbaan ini jauh lebih baik berbanding dengan prestasinya sebelum ini. Beliau mendahului beberapa pusingan, dan menjadi menjadi pemandu ke-12 yang berbeza untuk melakukan demikian pada tahun 2013. Beliau juga bersaing dengan Jenson Button, tetapi selepas melakukan perhentian pit pada saat-saat akhir, beliau gagal untuk memintas Daniel Ricciardo, dan akhirnya menamatkan perlumbaan di tempat kesebelas. Beliau juga mendapat pusingan terpantas yang pertamanya pada perlumbaan ini, dan menjadi pemandu kedua termuda untuk menetapkan masa pusingan terpantas selepas Nico Rosberg.